**Проект**

**Програма „Технологично обновление, технологично оборудване и насърчаване на четенето“**

Програмата „Технологично обновление, технологично оборудване и насърчаване на четенето“ урежда условията, реда и критериите за предоставяне на средствата по чл. 1, ал. 5, т. 5.1.2 от Закона за държавния бюджет на Република България за 2024 г. и в изпълнение на чл. 14 от ПМС № 13 от 29 януари 2024 г. за изпълнението на държавния бюджет на Република България за 2024 г. за финансиране на проекти на държавни и културни организации и структури с цел създаване и развитие на културни продукти.

1. **НЕОБХОДИМОСТ ОТ ПРОГРАМАТА**

Обществените библиотеки са образователни, информационни и културни институти с национално и местно значение, които събират, обработват, организират, съхраняват и предоставят за обществено ползване печатни и други произведения и информация, включително за книжовното и литературното културно наследство.

Библиотеките са поставени пред предизвикателствата в изключително бързоразвиващата се информационна действителност да бъдат равностойни участници и да продължат да изпълняват своята мисия в областта на популяризирането, разпространението и опазването на културата и просветата.

Всички обществени библиотеки разполагат с компютъризирани работни места (крм), свързани с интернет за потребителите. Обновяването на компютърните системи и техническата база в най-големите обществени библиотеки е крайно наложително, тъй като хардуерното и софтуерното оборудване бързо остарява по отношение на предлаганата функционалност и не отговаря на непрекъснато повишаващите се изисквания към скоростта и обема на генерираната и обработвана информация.

Този процес дори се развива с по-бързи темпове от физическото остаряване, а е факт, че масово технологичното оборудване в библиотеките е достигнало пределна амортизация. Крайно належащо е и разширяване на работното поле на библиотечните екипи – развитие на съществуващите и добавяне на нови услуги, както във вътрешните дейности, така и при работата с обществеността. Гореизложените обстоятелства красноречиво поставят въпроса за недостатъчния размер на бюджетите, с които библиотеките разполагат.

Необходима е осезаема финансова подкрепа, с чиято помощ културните институти да бъдат равностойни участници в информационния пазар и да продължат да изпълняват своята мисия в областта на културата и просветата.

Настоящата част от програмата за насърчаване на четенето чрез създаването на културни продукти е надграждаща и обединяваща програма на създаваните в предходните периоди проекти, подпомагащи културно-образователните и информационни дейности на различните видове обществени библиотеки в Република България. Създаването на нова, актуална програма за насърчаване на четенето и организирането на подкрепящи тази кампания инициативи, чрез които ще се създадат разнообразни и качествени културни продукти, е предизвикана от тревожните данни и констатации, които се представят от организации, пряко свързани с книгата и четенето.

Според проучване на асоциация „Българска книга“, 20% от анкетираните през изминалата година не четат, а най-голямата група нечетящи е на възраст до 30 години. Данните се потвърждават и от наскоро публикуваното изследване за същия период на „Маркет линкс“, в което се отбелязва също, че повече от половината анкетирани не са посетили нито едно културно събитие, а над 70% не са посещавали библиотека или литературно четене.

Право на целево подпомагане по настоящата програма имат Национална библиотека „Св. св. Кирил и Методий“, регионалните библиотеки и общинските библиотеки, които са регистрирани в Регистъра на обществените библиотеки (съгл. чл. 10, т. 1 от Закона за обществените библиотеки) в Министерството на културата през 2023г.

Нямат право на финансиране библиотеки, които имат неизпълнени договорни задължения към Министерството на културата, както и такива, срещу които се водят съдебни дела от общ характер и с финансови задължения към държавните институции, доставчици на стоки и услуги.

1. **ЦЕЛИ НА ПРОГРАМАТА**

Настоящата програма за технологично обновление, технологично оборудване и насърчаване на четенето има за цел изграждане на работещ и ефективен механизъм за разпределение на предвидените средства за дейности на обществените библиотеки, гарантиращ равнопоставеност и прозрачност. Този механизъм ще се реализира чрез публично обявена на интернет страницата на Министерството на културата процедура по провеждане на конкурсен принцип чрез подаване на проектни предложения, след края на която резултатите от нея ще се обобщят и ще се публикува обобщен отчет на програмата отново на страницата на Министерството на културата.

Програмата има две приоритетни направления. На първо място – технологично обновление и технологично оборудване и на второ място – дейности за насърчаване на четенето чрез създаването на културни продукти.

Приоритетните цели по първото направление са свързани с конкретни дейности за създаване на условия за ползване на информацията в библиотеките от потребителите, както в библиотеките – чрез увеличаване и оптимизиране броя на компютъризираните работни места, свързани с Интернет и броя места, необходим за обучителни програми на регионалните библиотеки (международния норматив е: по 0,3 крм на 1 000 жители), така и извън тях – чрез осигуряване на технологично обновление и автоматизиране на библиотечните дейности, изграждане на база данни, развитие на адекватни политики за опазване на ръкописното и печатното културно наследство; създаване на нови и подобряване на съществуващи тематични образователни активности, дейности и инициативи, които подкрепят и насърчават четенето, достигайки до различни групи и възрасти от обществото.

По второто направление на програмата за насърчаване на четенето основни цели са доближаване на българската книга чрез различни форми на работа с нея чрез библиотеките до читателите, за промяна на негативната тенденция за „нечетящото“ общество. Използване на социалните мрежи за популяризиране и ангажиране на подрастващите към четенето и за въздействие върху различни възрастови и социални групи. Повишаване на творческия и продукционен капацитет на библиотеките чрез представяне на културни продукти, създаване и разпространение на културното съдържание в страната и чужбина, свързани с насърчаване на четенето и грамотността. Цялостно подобряване на организационно-комуникационните дейности на библиотеките.

1. **ОЧАКВАНИ РЕЗУЛТАТИ**

**3.1**. **Раздел I. Технологично обновление и технологично оборудване**

* Ползване на библиотечни документи на място в библиотеката и заемането им за ползването им у дома – *постигане на* *увеличаване на заеманите документи от 3 до 5%;*
* Достъп до собствени традиционни и електронни бази данни и интернет достъп за образователни, социални и научни цели;
* Обучителен център – обучение на потребителите за ползване на библиотеката и библиотечно-информационните услуги, на съвременните информационни технологии и Интернет – *предвиждат се средно 3–4 обучителни курса годишно* за всяка библиотека с акцент в обучението на възрастни и по цифрова грамотност;
* Развити устойчиви политики за архивиране на чувствителна дигитална информация с помощта на надеждни методи за съхранение;
* Създаване или подобрени обучителни центрове, предлагащи иновативни обучения за граждани от различни социални и възрастови групи;
* Развити комуникационни услуги, предназначени за провеждане на разнообразни по характер тематични срещи – локални, онлайн или хибридно, включително предоставянето им за ползване от заинтересовани обществени групи.

**3.2**. **Раздел II. Насърчаване на четенето чрез създаването на различни културни продукти за 2024 г.**

* Модернизиране и поддържане на среда, насърчаваща четенето, гарантиране на неговата достъпност;
* Укрепване на уменията за четене чрез съвременните стратегии за четене;
* Формиране на положително отношение към четенето, да се мобилизират всички участниците в тази индустрия за внедряване на култура на четене;
* Увеличаване на броя на читателите от всички възрастови групи, създаване на общество от креативни, критично мислещи, гражданско отговорни, образовани граждани, отворени към света и уважаващи основните ценности;
* Провеждане на проучвания от различен характер за ключовите компетентности и практики за четене на по-високо ниво; придобиване на информация за това как цифровите технологии предлагат потенциал за нови форми на четене и как преходът към цифрови медии действително отговаря на обещанието за подобряване на резултатите от обучението;
* Квалификация на библиотечния персонал за насърчаване на четенето и компетенциите.

1. **ОБХВАТ НА ПРОГРАМАТА**

Обхватът на програмата е национален. Тя обхваща Национална библиотека „Св. Св. Кирил и Методий“, регионални библиотеки и общински библиотеки, на територията на Република България и предвижда дейности за тяхното технологично обновление, технологично оборудване и насърчаване на четенето.

Повече от десет години не са влагани целево средства за технологично обновление и автоматизация на процесите в библиотеките. В същото време по-голямата част от дейностите за насърчаване на четенето са организирани в първото полугодие на годината и са вече приключили. Изпълнението на първата част от програмата ще даде възможност и за изпълнение на дейностите по втората част за дейности за насърчаване на четенето чрез създаване на културни продукти и обучения. Средствата за насърчаване на четенето са предвидени за Национална библиотека „Св. св. Кирил и Методий“, обществени и регионални библиотеки с цел постигане на основните цели, заложени в програмата.

1. **БЮЖЕТ НА ПРОГРАМАТА**

**Общ бюджет на програмата: 2 000 000 лв. за технологично обновление, за насърчаване на четенето и създаване на културни продукти.**

Максимален размер за кандидатстване на един проект е на:

* Национална библиотека „Св. Св. Кирил и Методий“ до 75 000 лв;
* регионални библиотеки до 55 000лв и
* общински библиотеки до 27 000лв.

1. **ДОПУСТИМИ КАНДИДАТИ**

Допустими кандидати по програмата са Национална библиотека „Св. Св. Кирил и Методий“, регионални библиотеки, съгл. чл. 25 и чл. 27 от ЗОБ в областните центрове и общински библиотеки , съгл. чл. 32 и чл. 33 от ЗОБ, вписани в публични регистър на обществените библиотеки в съответствие с разпоредбите на чл. 10 от ЗОБ.

1. **ДОПУСТИМИ ДЕЙНОСТИ ПО ПРОГРАМАТА**

**7.1. Раздел I. Технологично обновление и технологично оборудване**

* Дейности за оборудване със съвременна компютърна и периферна техника (нови компютри, периферни устройства, мобилни устройства, тъч-скрийн устройства, проектори, фото/видео/аудио техника и др.; оборудване със съвременни технологични нововъведения като 3D принтери, 3D писалки, технологии за контрол (с поглед) и др;
* Дейности за поддържане на оперативен масив от дигитална информация – необходимост от закупуване на сървъри за съхранение с оптимизиран капацитет спрямо дейностите и перспективите на съответната библиотеки;
* Технологии за дългосрочно офлайн съхранение на архивен масив от дигитална информация за подобряване сигурността и надеждността на данните (облачно съхранение, магнитни ленти-касети и твърди дискове – HDD);
* Киоск системи за презентационни цели в публични пространства;
* Оборудване за защита на библиотечния фонд RFID-системи за самообслужване (selfcheck) на читателското заемане/връщане;
* Системи за видеоконферентна връзка за хибридни (онлайн и офлайн) срещи;
* Софтуерни лицензи– за управление на работния поток при дигитализация и за оптичното разпознаване на знаци или оптичен четец (OCR)

**7.2. Раздел II. Програма за финансиране на проектни предложения от Националната библиотека „Св. св. Кирил и Методий“, Регионалните и Общинските библиотеки за насърчаване на четенето чрез създаването на различни културни продукти за 2024 г.**

**Модул 1. Библиотеките предоставят безплатен достъп до четене**

* Закупуване на специализирани материали за нуждите на деца и възрастни
* Участие в маратона на четенето
* Организиране на летни кампании за деца за насърчаване на четенето;
* Организиране и провеждане на различни читателски конкурси за насърчаване на четенето и развитие на креативността като напр. конкурси за детско творчество, рисунка, разказ, есе или конкурси за възрастни като напр. написване на криминален разказ, изработване на екслибриси и т.н.
* Подобряване на достъпа в обществените библиотеки до дигитализирани библиотечни документи и осигуряване на електронни ресурси;
* Организиране на читателски клубове;
* Организиране на публични четения.

**Модул 2. Привличане, задържане и развитие на публики, чрез създаване на механизми за интерактивна комуникация и приобщаване към дейността на обществената библиотека на аудитории с помощта на съвременните технологии. Комуникация чрез виртуалното пространство.**

* Играта – алтернативен начин на представяне на информация за деца по един забавен начин. Разработване на занимателни образователни игри;
* Летни ателиета в библиотеката;
* Нови форми на преподаване и учене, основани на разказване на истории, куклен театър, игра на сенките и т.н;
* Класически формати за насърчаване на четенето: прожекции с илюстровани книги, ваканционни читателски клубове, книжни ралита и авторски четения. Творчески срещи за деца с любими детски автори, илюстратори, композитори и пр.
* Библиотерапия/приказкотерапия;
* В обувките на другия – работата с „различните“ потребители – хората с увреждания, представители на различни етноси, хора в неравностойно положение.

**Модул 3. Квалификация на библиотечния персонал**

* Обучение, свързано с разбирането на предизвикателствата на грамотността; процесът на обучение за четене и писане и по основни теми, свързани с националните и местните политики за ограмотяване;
* Обучението за използване на ИКТ за развитие и поддържане на умения за ограмотяване и преподаване на цифрови умения;
* Допълнителна квалификация на библиотечни специалисти за работа в мултикултурна среда с децата и учениците от етнически малцинства.
* Провеждане на обучение на потребителите от всички възрастови групи.

1. **НЕДОПУСТИМИ ДЕЙНОСТИ ЗА ФИНАНСИРАНЕ**

Дейностите и средствата по програмата не могат да дублират дейности и средства с еднакво предназначение по други национални програми, друго национално финансиране, фондовете на Европейския съюз, както и други донорски програми, което се декларира от съответния бенефициент, подал проектно предложение за финансиране.

Декларацията за недопускане на двойно финансиране е задължителен реквизит към документацията за кандидатстване. Тя се попълва по образец, утвърден от Министерство на културата, от директора на библиотеката, която кандидатства за финансиране по програмата.

Не се подпомагат финансово проекти, които могат да доведат до уронване авторитета на българската държава или на нацията; приканват към война, расизъм, прояви на национализъм, религиозна омраза и национален сепаратизъм; насърчават към прояви на дискриминация; пряко или непряко подстрекават към агресия и пропаганда от политически или религиозен характер; които имат аморално съдържание и са свързани с нетрадиционни за обществото етични, морални и нравствени норми; съдържат несъответствия на данните, попълнени във формуляра за кандидатстване и в бюджета; имат неизпълнени договорни задължения към Министерство на културата.

1. **ДОПУСТИМИ РАЗХОДИ**

Административни разходи, свързани с управлението на проекта (възнаграждения на членовете на екипа);

Разходи за закупуване на специализирани материали и техника /при необходимост/ за нуждите на проекта;

Разходи за обособяване или приспособяване на налични обучителни бази или подходящи помещения/пространства в библиотеките за обучения с използване на необходимата техника;

Разходи за придобиване на техника, софтуер, програмни продукти и приложимите лицензи за провеждане на обучения;

Разходи за възнаграждения на лектори;

Разходи за разработване на дигитални помагала и анкети, свързани с планираните обучения и събития.

**10. НЕДОПУСТИМИ РАЗХОДИ ЗА ФИНАНСИРАНЕ:**

1. Консумативни разходи – телефонни разходи, вестници и списания, разходи с представителни цели (посрещане, престой и изпращане на гости и делегации, нощувки, консумация на храна и напитки, организиране на делови срещи, развлекателни събития, екскурзии), банкови такси и др. еквивалентни;

2. Разходи за текуща дейност, ремонт и поддръжка на сгради, данъци, такси и др. еквивалентни;

1. **СРОК ЗА ИЗПЪЛНЕНИЕ НА ПРОГРАМАТА**

Програмата ще бъде изпълнена в рамките на календарната 2024 г.

Срокът за финансиране на проектите по програмата е до 15 декември 2024 г. Изпълнението на проектите ще продължи до 31 юли 2025 г.

1. **МЕХАНИЗЪМ ЗА ПРЕДОСТАВЯНЕ НА ФИНАНСИРАНЕТО:**

Финансирането на кандидатите по програмата се извършва 100% авансово от общините на база одобрени от Министерството на културата проекти.

Финансовите средства за реализиране на дейностите по програмата се предоставят от централния бюджет, в рамките на приетите разходи по чл. 1, ал. 5.1.2 от Закона за държавния бюджет на Република България за 2024 г. на съответната община, за Национална библиотека „Св. св. Кирил и Методий“ – от бюджета на Министерство на културата.

Финансирането и отчитането на дейностите се извършва от общините; на Национална библиотека „Св. св. Кирил и Методий“ – от Министерство на културата.

При неизпълнение на проектите и неприемане на отчета на бенефициента, средствата се връщат в държавния бюджет.

1. **РЕД ЗА КАНДИДАТСТВАНЕ**

След одобрение програмата се публикува на електронната страница на Министерство на културата. Бенефициентите подават заявления за кандидатстване с проект по образец.

1. Заявителите имат право да кандидатстват за финансиране с един проект за две или повече дейности по двата раздела на програмата.

2. За кандидатстване за финансиране се подават следните документи:

2.1. попълнен формуляр за кандидатстване по образец – Приложение №1;

2.2. бюджет на проекта по образец – Приложение №2;

2.3. декларация по образец, за липса на двойно финансиране, съгл. т. 8 от Програмата

Приложение №3**;**

2.4. декларация по образец, за липса на финансови задължения – Приложение №4;

2.5. декларация за партньорство /ако е приложимо/ - Приложение № 5;

1. Документите за кандидатстване се подават на хартиен носител и/или по електронен път на Портала, посочен в обявата;
2. Проектите се подават в посочения в обявата срок и се регистрират в деловодството на Министерство на културата в деня на постъпването.
3. Със заповед на министъра на културата се назначава Техническа комисия за извършване на проверка за допустимост на подадените проекти, като се определя срок на работата на комисията.
4. Комисията се ръководи от председател и се състои от:
   1. двама представители на съответната специализирана дирекция;
   2. представител на дирекция „Бюджет и финансово-счетоводни дейности“ и
   3. представител на дирекция „Правнонормативна дейност и публични

предприятия“.

1. Оценката на проектите се извършва, като всеки член на комисията оценява проектите чрез оценъчна карта (Приложение № 6), по критериите на Програмата.
2. При установяване на нередовности и непълноти в някои от документите председателят на техническата комисията изпраща писмено уведомление на посочената от кандидата електронна поща за представяне на съответните документи в срок от 5 (пет) работни дни от датата на получаване на уведомлението.
3. При неотстраняване на нередовностите и непълнотите в указания срок, кандидата не преминава към по-нататъшно разглеждане в следващия етап на конкурсната процедура.
4. Допуснатите и недопуснатите за участие проекти, както и причините за тяхното недопускане се посочват в протокол, изготвен от комисията по т.6.
5. Председателят на комисията предлага на министъра на културата да утвърди протокола по т.10.
6. В 3-дневен срок от утвърждаването на протокола, информацията за одобрените и неодобрените кандидати се публикува на официалната интернет страница на Министерство на културата.
7. Със заповед на министъра на културата се назначава Експертна комисия, която се състои от нечетен брой членове, включително и председател, от които:
   1. трима представители на съответната специализирана дирекция;
   2. един представител на дирекция „Бюджет и финансово-счетоводни дейности“;
   3. при необходимост външни експерти – специалисти в областта на нематериалното културно наследство, читалищното и библиотечното дело;
   4. резервни членове.
8. Лицата, които не са служители на Министерството на културата, получават възнаграждение за участието си в експертната комисия, освен ако в закон не е предвидено друго.
9. Членовете на двете комисии нямат право да разгласяват факти и обстоятелства, свързани с разглежданите проекти, за което подписват декларация за конфиденциалност по образец, съгласно Приложение № 8;
10. Член на експертната комисия, който е служител на кандидатстваща организация или институт или е свързано лице по смисъла на §1, т. 3 от Допълнителните разпоредби на Данъчно-процесуалния кодекс, не присъства и не дава оценка при разглеждането на проект, представен от тази организация или институт, за което подписва декларация (Приложение № 9);
11. Заседанията на Експертната комисия се насрочват от председателя на комисията в едномесечен срок от крайната дата за подаване на заявленията.
12. При извънредни обстоятелства заседанията могат да бъдат провеждани онлайн.
13. Най-малко три дни преди датата на заседанието на Експертната комисията, специализираната дирекция осигурява възможност на членовете на комисията да се запознаят с допуснатите за разглеждане проекти.
14. За редовни се смятат заседанията на Експертната комисията, на които присъстват най-малко две трети от нейните членове.
15. Експертната комисия оценява проектите, допуснати до разглеждане от Техническата комисия, чрез оценъчна карта (Приложение № 7), по критериите на Програмата.
16. Всеки член на комисията дава от 1 до 5 точки за всеки от посочените критерии.
17. Средната обща оценка на всеки проект се формира от общия брой дадени точки, разделени на броя на членовете на комисията, които са оценили съответния проект. Оценката се закръгля до втория знак след десетичната запетая.
18. Финансират се проекти, получили над 20% от максималния брой точки за проект.
19. Финансовите средства се разпределят по реда на класиране до изчерпване на определения бюджет за съответната сесия или с достигане на минималния изискуем брой точки.
20. Кандидатстващите проекти се разглеждат по реда на постъпването им.
21. Заседанията на Експертната комисия приключват с протокол, който съдържа:
    1. списък на проектите, предложени за финансиране в табличен вид, с посочени получени точки и определена сума за финансиране;
    2. списък на проектите в табличен вид, за които не се предлага финансиране, с посочени получени точки.
22. В три дневен срок от датата на подписване на протокола, комисията изготвя доклад за дейността си до министъра на културата, в който се описват постъпилите предложения, взетите решения, класираните и некласирани предложения.
23. Резултатите от конкурсната сесия се обявяват на интернет страницата на Министерството на културата в 3-дневен срок след утвърждаване на протокола по т.27.
24. След утвърждаване на протокола от министъра на културата с одобрените проектни предложения се изготвя проект на ПМС за предоставяне на средствата от държавния бюджет, под формата на допълнителен трансфер за други целеви разходи по бюджетите на общините за финансиране на дейностите по Програмата, чрез изпълнение на проекти с бенефициенти регионалните и общински библиотеки и за одобряване на допълнителни разходи по бюджета на Министерство на културата за Национална библиотека „Св. св. Кирил и Методий”.
25. **КРИТЕРИИ ЗА ОЦЕНКА НА ПРОЕКТИТЕ:**

* Опит и капацитет на кандидата;
* Съответствие и обосновка на проектното предложение – доколко проектното предложение показва ясна връзка между поставените цели на проекта, предложените дейности и очакваните резултати;
* Финансова обосновка и бюджет – доколко необходими и финансово обосновани са категориите разходи;
* Проектът предвижда дейности за обновяване и създаване на условия за ползване на информацията в библиотеките от потребителите както в библиотеката, така и извън нея;
* Проектът предвижда дейности за осигуряване на технологично обновление и автоматизиране на библиотечните дейности, изграждане на собствени бази данни, опазване на ръкописното и печатно културно наследство, което да даде устойчиви резултати;
* Привличане и развитие на публики.

1. **ОТЧИТАНЕ И КОНТРОЛ**

Одобрените за финансово подпомагане кандидати отговарят за цялостната подготовка и изпълнение на дейностите, съгласно изискванията на настоящата програма. Бенефициентите се задължават във всички рекламни (печатни и аудио-визуални) материали, печатни и електронни информационни текстове (вкл. социални мрежи), прессъобщения и медийни изяви да популяризират участието и подкрепата на Министерството на културата.

Бенефициентите изготвят доклади за изпълнението на дейностите до кметовете на съответните общини, придружени от копия на първичните счетоводни документи, заверени „Вярно с оригинала“, за реализираните по програмата разходи, в едномесечен срок след приключване на дейностите по проекта.

Индикатори за отчитане:

* + Съответствие на съдържателния отчет с изпълнените дейности по проекта;
  + Съответствие на финансовия отчет и изразходваните средства;
  + Ефективност на проекта и постигнатите резултати;

Кметовете на общини изпращат до Министерство на културата доклад за изпълнение на Програмата, с копие на отчетните документи. Докладите трябва да включват съдържателен отчет и финансов отчет за изразходване на средствата.

Национална библиотека „Св. Св. Кирил и Методий“ предоставя съдържателен отчет и финансов отчет за изразходване на средствата на Министерство на културата.

Средствата по програмата се използват целево за изпълнение на дейностите по конкретните проекти и не се допуска тяхното разходване или пренасочване за финансиране на други проекти на бенефициента.

При отчитане на изпълнението се прилагат разпоредбите на Закона за държавния бюджет на Република България за 2024г., Закона за публичните финанси, Закона за счетоводството, всички действащи правни актове, свързани с ефективното управление на публични финанси и утвърдени от културните институти и/или общинските системи за финансово управление и контрол.

Обобщените резултатите от изпълнението на програмата се публикуват на интернет страницата на Министерството на културата.